**PAKALPOJUMA LĪGUMS Nr.\_\_\_\_\_\_\_\_\_\_\_\_**

Rīgā

Dokumenta parakstīšanas datums

ir pēdējā pievienotā droša elektroniskā paraksta

un tā laika zīmoga datums

**Rīgas domes Izglītības, kultūras un sporta departaments**, turpmāk – Departaments vai Pasūtītājs, direktora p. i. Ivara Balamovska personā, kurš rīkojas saskaņā ar Rīgas domes 2023.gada 30.augusta iekšējo noteikumu Nr.RD-23-26-nt “Rīgas valstspilsētas pašvaldības darba reglaments” 130.punktu un Rīgas domes 17.12.2009. nolikuma Nr.36 “Rīgas domes Izglītības, kultūras un sporta departamenta nolikums” 15.3.6.apakšpunktu, no vienas puses, un

**Sabiedrība ar ierobežotu atbildību “EMU Skola”**, turpmāk – Izpildītājs, valdes priekšsēdētāja Jāņa Erta personā, kurš rīkojas saskaņā ar statūtiem, no otras puses, kopā sauktas – Puses, Departamenta atklātā konkursa “Skolēnu sociāli emocionālo kompetenču dinamikas uzskaites un analīzes procesa nodrošināšana” Nr. RD IKSD 2023/8, turpmāk – Iepirkums, rezultātā noslēdza šādu Līgumu.

1. **Līguma priekšmets**
   1. Pasūtītājs uzdod Izpildītājam un Izpildītājs apņemas sniegt skolēnu sociāli emocionālo kompetenču dinamikas uzskaites un analīzes procesa nodrošināšanas pakalpojumu (CPV 85321000-5 administratīvie sociālie pakalpojumi), turpmāk – Pakalpojums, Departamenta padotībā esošajās izglītības iestādēs (turpmāk – skola vai skolas) saskaņā ar iesniegto piedāvājumu Iepirkumā, Tehnisko specifikāciju, Tehnisko piedāvājumu (Līguma pielikumi) un šā Līguma nosacījumiem.
   2. Izpildītājs veic Pakalpojumu, izmantojot savus resursus, iekārtas un materiālus.
   3. Līguma darbības termiņš 12 mēneši, no līguma parakstīšanas dienas.
   4. Līdz Līguma 1.3. punktā noteiktā termiņa beigām Pasūtītājam ir tiesības pagarināt Līgumu uz nākošajiem 12 mēnešiem. Līguma darbības termiņš kopumā nepārsniedz 24 (divdesmit četru) mēnešu periodu no Līguma spēkā stāšanās dienas.
2. **Līguma summa un norēķinu kārtība** 
   1. Pakalpojuma abonēšanas maksa par vienu skolu un vienu skolnieku tiek aprēķināta proporcionāli EMU vadības un monitoringa platformā reģistrēto skolu un skolnieku skaita apjomam, sareizinot skolnieku un skolu skaitu ar Izpildītāja Finanšu piedāvājumā (3. pielikums) norādīto abonēšanas maksu par vienu skolnieku un vienu skolu.
   2. Ja Pasūtītājs izmanto tiesības pagarināt Līguma darbību, Līguma darbības termiņš kopumā nepārsniedz divu gadu periodu un kopējā līgumcena 24 mēnešu periodā nepārsniedz EUR 357 933.89 (trīs simti piecdesmit septiņi tūkstoši deviņi simti trīsdesmit trīs euro, 89 centi) bez PVN.
   3. Pasūtītājs Līguma ietvaros nav saistīts ar konkrētu pasūtījuma apjomu un veic pasūtījumus atbilstoši vajadzībai un savām finanšu iespējām.
   4. Pēc Pakalpojuma faktiskās izpildes Pasūtītājs vienu reizi ceturksnī samaksā Izpildītājam atlīdzību 20 (divdesmit) darba dienu laikā pēc Pakalpojuma pieņemšanas – nodošanas akta parakstīšanas un rēķina iesniegšanas Departamentā Līguma 3.punktā noteiktajā kārtībā, ieskaitot to Izpildītāja norādītajā kontā.
   5. Kad Izpildītājs Līguma 3. punktā noteiktajā kārtībā iesniedz rēķinu par faktiski sniegtajiem Pakalpojumiem, tajā norāda:
      1. faktiski sniegto Pakalpojumu summu;
      2. ar mīnusa zīmi izmaksāto priekšapmaksu;
      3. kopējo rēķina summu;
      4. piezīmēs informāciju par priekšapmaksas rēķina datumu, numuru un priekšapmaksas summu.
3. **Rēķina formāts un iesniegšanas kārtība**

3.1.Izpildītājs sagatavo un iesniedz Departamentam apmaksai rēķinu elektroniskā formātā atbilstoši Rīgas valstspilsētas pašvaldības portālā [www.eriga.lv](http://www.eriga.lv), sadaļā “Rēķinu iesniegšana” norādītajai informācijai par elektroniskā rēķina formātu.

3.2.Izpildītājam ir pienākums pašvaldības portālā [www.eriga.lv](http://www.eriga.lv) sekot līdzi iesniegtā rēķina apstrādes statusam.

3.3. Ja Izpildītājs ir iesniedzis nepareizi aizpildītu un/vai Līguma nosacījumiem neatbilstošu rēķinu, Departaments šādu rēķinu apmaksai nepieņem un neakceptē. Izpildītājam ir pienākums iesniegt atkārtoti pareizi un Līguma nosacījumiem atbilstoši aizpildītu rēķinu. Šādā situācijā rēķina apmaksu termiņu skaita no dienas, kad Izpildītājs ir iesniedzis atkārtotu rēķinu.

1. **Pakalpojuma izpildes nodošanas un pieņemšanas kārtība**
   1. Pakalpojuma daļas tiek nodotas Pasūtītājam ar Pakalpojuma pieņemšanas – nodošanas aktu, kura projektu sastāda Izpildītājs par iepriekšējo ceturksni.
   2. Pasūtītājs 3 (trīs) darba dienu laikā pēc Izpildītāja paziņojuma par Pakalpojuma daļas pabeigšanu veic attiecīgā Pakalpojuma posma pārbaudi un paraksta Pakalpojuma pieņemšanas – nodošanas aktu.
   3. Ja Pakalpojuma izpildē tiek konstatēti trūkumi vai defekti, vai neatbilstība Pakalpojuma uzdevuma noteikumiem, Pasūtītājs tiesīgs nepieņemt Izpildītāja Pakalpojumu līdz trūkumu novēršanai un neparakstīt aktu vai parakstīt to ar attiecīgām atrunām.
   4. Izpildītājs novērš aktā norādītos Pakalpojuma trūkumus par saviem līdzekļiem ne vēlāk kā 10 (desmit) darba dienu laikā.
2. **Pušu atbildība**
   1. Pakalpojums Izpildītājam jāveic Līgumā noteiktajā termiņā.
   2. Izpildītājam ir tiesības uzticēt trešajām personām Pakalpojuma atsevišķu procesu izpildi. Piesaistot pakalpojuma izpildes procesā trešās personas, Izpildītājs atbildīgs Pasūtītājam par Līguma saistību pienācīgu izpildi.
   3. Gadījumā, ja Izpildītājs nenodrošina savu saistību izpildi, Pasūtītājs ir tiesīgs vienpusēji atkāpties no Līguma un pieprasīt no Izpildītāja atlīdzināt radušos zaudējumus un saistīto izdevumu kompensāciju. Gadījumā, ja Pasūtītājs nenodrošina savu saistību izpildi, Izpildītājs ir tiesīgs vienpusēji atkāpties no Līguma un pieprasīt radušos izdevumu kompensāciju no Pasūtītāja.
3. **Nepārvarama vara**
   1. Puses nav atbildīgas par savu Līgumā noteikto saistību neizpildi, nepienācīgu izpildi vai izpildes nokavēšanu, ja to cēlonis ir nepārvaramas varas (Force Majeure) apstākļi, kurus attiecīgā Puse nevarēja paredzēt, novērst vai ietekmēt. Pie šādiem apstākļiem pieskaitāmas dabas stihijas (zemestrīce, plūdi, vētra u.tml.), streiki, jebkuras kara un teroristiskas darbības, kā arī jebkādi valsts vai pašvaldību institūciju izdoti normatīvie akti, kuru rezultātā nav iespējama līguma saistību izpilde.
   2. Par nepārvaramas varas apstākļu iestāšanos otra Puse rakstiski jāinformē divu darba dienu laikā pēc šādu apstākļu iestāšanās dienas. Nepārvaramas varas apstākļu iestāšanās ir jāapstiprina ar kompetentās iestādes izdotu dokumentu.
   3. Iestājoties nepārvaramas varas apstākļiem, Pusēm jāveic iespējamie nepieciešamie pasākumi, lai nepieļautu vai mazinātu zaudējumu rašanos.
   4. Nepārvaramas varas apstākļu iestāšanās gadījumā Līguma noteikumu izpildes termiņš tiek pagarināts par laika posmu, kādā darbojas nepārvaramās varas apstākļi.
   5. Ja nepārvaramas varas apstākļu ietekme turpinās ilgāk kā trīs mēnešus, Puses vienojas par tālāko sadarbību vai par Līguma izbeigšanu.
4. **Strīdu izskatīšanas kārtība** 
   1. Pušu domstarpības, kas rodas šā Līguma ietvaros un skar šo Līgumu vai tā pārkāpšanu, izbeigšanu vai spēkā esamību, tiek risinātas abpusējās sarunās, kurās panāktā Pušu vienošanās noformējama rakstveidā. Ja vienošanās netiek panākta, strīds tiek izšķirts Latvijas Republikas spēkā esošajos normatīvajos aktos noteiktajā kārtībā.
5. **Līguma grozīšanas kārtība un kārtība, kādā pieļaujama atkāpšanās no līguma**
   1. Līguma grozījumi ir pieļaujami, ja tie tiek veikti atbilstoši publisko iepirkumu reglamentējošo normatīvo aktu noteikumiem.
   2. Jebkuri Līguma grozījumi vai papildinājumi tiek noformēti rakstveidā un kļūst par Līguma neatņemamu sastāvdaļu.
   3. Ja normatīvajos aktos noteiktais regulējums groza, izslēdz vai papildina Līgumā noteikto regulējumu, tad normatīvais regulējums ir Pusēm saistošs arī bez vienošanās pie Līguma parakstīšanas.
   4. Līgumu var izbeigt pirms termiņa, Pusēm par to rakstiski vienojoties.
   5. Ja kāda Puse nepilda vai nepienācīgi pilda līguma noteikumus, t.sk., gadījumā, ja vainīgā Puse viena mēneša laikā no pretenzijas nosūtīšanas dienas nav novērsusi pretenzijā norādītos trūkumus, otrai Pusei ir tiesības vienpusēji izbeigt Līguma darbību, nosūtot paziņojumu par Līguma izbeigšanu.
   6. Izpildītājs un Pasūtītājs ir tiesīgs vienpusēji izbeigt Līgumu pirms termiņa, par to rakstiski paziņojot otrai Pusei šādos gadījumos:
   7. ja tiesā pret Izpildītāju ir iesniegts maksātnespējas procesa pieteikums;
   8. ja ir apturēta vai izbeigta Izpildītāja komercdarbība vai kāds no tās pamatvirzieniem, kā rezultātā var kļūt neiespējama Līguma izpilde;
   9. Pasūtītājam ir tiesības vienpusēji atkāpties no Līguma, neatlīdzinot Izpildītājam ar Līguma pirmstermiņa izbeigšanu saistītos zaudējumus un neiegūto peļņu, par to rakstveidā brīdinot Izpildītāju vismaz 3 (trīs) mēnešus iepriekš, ja Līguma izpilde kļūst neiespējama no Pasūtītāja neatkarīgu ārēju apstākļu, t.sk., finansējuma trūkuma vai valsts vai pašvaldības lēmumu rezultātā.
   10. Pasūtītājam ir tiesības vienpusēji atkāpties no Līguma, ja Līgumu nav iespējams izpildīt tādēļ, ka Līguma izpildes laikā ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.
   11. Līguma izbeigšana pirms termiņa neatbrīvo Puses no pienākuma izpildīt maksājumu saistības.
6. **Noslēguma noteikumi**
   1. Līgums stājas spēkā no tā abpusējas parakstīšanas brīža un darbojas līdz Pušu saistību izpildei.
   2. Pusēm savlaicīgi, bet ne vēlāk kā 5 (piecu) darba dienu laikā, jāpaziņo otrai Pusei par savu saimniecisko rekvizītu, adreses vai citas būtiskas informācijas izmaiņām, pretējā gadījumā vainīgai Pusei ir jāatlīdzina otrai Pusei nodarītie zaudējumi. Puses likvidācijas vai reorganizācijas gadījumā Līgums ir saistošs tās tiesību pārņēmējiem.
   3. Ja kāds no Līguma noteikumiem zaudē savu juridisko spēku, tas neietekmē pārējos Līguma noteikumus.
   4. Puses ir materiāli savstarpēji atbildīgas par zaudējumu nodarīšanu saskaņā ar spēkā esošajiem Latvijas Republikas normatīvajiem aktiem.
   5. Pušu kontaktpersona savstarpēji sadarbības koordinēšanai Līguma ietvaros:
      1. Pasūtītāja kontaktpersona:
      2. Izpildītāja kontaktpersona:
   6. Visi paziņojumi un pretenzijas, kas saistītas ar Līguma izpildi, ir iesniedzamas rakstiski otrai Pusei Līgumā norādītajā adresē, un tās ir uzskatāmas par saņemtām:
      1. ja tās nosūtītas ar ierakstītu pasta sūtījumu, tad 7. (septītajā) dienā pēc nosūtīšanas dienas;
      2. ja tās nosūtītas ar elektroniskā pasta starpniecību, izmantojot drošu elektronisko parakstu, tad 2 (otrajā) darba dienā pēc nosūtīšanas;
      3. ja tās iesniegtas personīgi, tad dienā, kad tās nogādātas adresātam, saņemot apliecinājumu par saņemšanas faktu.
   7. Līgums sastādīts latviešu valodā uz 4 (četrām) lapām ar 3 (trīs) pielikumiem. Pusēm ir pieejams abpusēji parakstīts Līgums elektroniskā formātā.
7. **Pušu rekvizīti un paraksti**

|  |  |
| --- | --- |
| **Pasūtītājs**  **Rīgas domes Izglītības, kultūras un**  **sporta departaments**  Juridiskā adrese: Krišjāņa Valdemāra  iela 5, Rīga, LV-1010  Tālrunis:  Norēķinu rekvizīti:  Rīgas valstspilsētas pašvaldība  Juridiskā adrese: Rātslaukums 1, Rīga, LV-1050  NMR kods: 90011524360  PVN. reģ. Nr.: LV90011524360  Banka: Luminor Bank AB Latvijas filiāle  Kods:  RIKOLV2X  Konts: LV27RIKO0021000916040  RD iestādes kods: 210  Dokumentu ar drošu elektronisko parakstu parakstīja I. Balamovskis | **Izpildītājs**  **SIA “EMU Skola”**  Juridiskā adrese: Ozolciema iela 24, k-1/8 Rīga, LV-1058  Faktiskā adrese: Kaļķu iela 11a, Rīga, LV-1010  Tālrunis:  e-pasts:  NMR kods: 40203369932  PVN. reģ. Nr.: LV40203369932  Banka: SEB banka  Kods: UNLALV2X  Konts: LV21UNLA0055001894325  Dokumentu ar drošu elektronisko parakstu parakstīja J. Erts |